LATVIJAS REPUBLIKAS MINISTRU KABINETS

2014.gada \_\_\_\_\_\_\_\_\_\_\_\_\_\_ Noteikumi Nr.\_\_\_\_\_\_\_\_

Rīga (prot. Nr.\_\_\_\_\_\_.§)

**Noteikumi par būvspeciālistu un būvdarbu veicēju civiltiesiskās atbildības obligāto apdrošināšanu**

Izdoti saskaņā ar Būvniecības likuma 5.panta pirmās daļas 9.punktu

**1. Vi**spārīg**ais jautājums**

1. Noteikumi nosaka būvspeciālista profesionālās civiltiesiskās atbildības apdrošināšanas kārtību, būvdarbu veicēja civiltiesiskās atbildības apdrošināšanas kārtību un minimālo atbildības limitu.

**2. Būvspeciālista profesionālās civiltiesiskās atbildības apdrošināšana**

# 2.1. Apdrošināšanas līguma noslēgšana

1. Būvspeciālista profesionālās civiltiesiskās atbildības apdrošināšanas līgumā (turpmāk – būvspeciālista apdrošināšanas līgums) paredz būvspeciālista darbības vai bezdarbības rezultātā radīto zaudējumu, kas nodarīti citiem būvniecības dalībniekiem un trešajai personai sakarā ar kaitējumu tās veselībai, dzīvībai vai mantai, kā arī videi nodarītā kaitējuma atlīdzināšanu.
2. Pirms būvprojekta izstrādāšanas uzsākšanas būvspeciālistam, kas veiks būvprojekta vadītāja pienākumus, vai būvkomersantam, kas nodarbina konkrēto būvspeciālistu, jānoslēdz būvspeciālista apdrošināšanas līgums, kas jāuztur spēkā visu projektēšanas un būvdarbu laiku.
3. Pirms būvprojekta ekspertīzes veikšanas uzsākšanas būvspeciālistam, kas veiks būvprojekta ekspertīzes vadītāja pienākumus, vai būvkomersantam, kas nodarbina konkrēto būvspeciālistu jānoslēdz būvspeciālista apdrošināšanas līgums, kas jāuztur spēkā visu būvdarbu un garantijas laiku.
4. Pirms būvdarbu uzsākšanas objektā būvspeciālistam, kas veiks atbildīgā būvdarbu vadītāja, atbildīgā būvuzrauga vai atbildīgā autoruzrauga pienākumus, vai būvkomersantam, kas nodarbina konkrēto būvspeciālistu jānoslēdz būvspeciālista apdrošināšanas līgums, kas jāuztur spēkā visu būvdarbu un garantijas laiku. Būvspeciālistam, kas veiks atbildīgā būvuzrauga pienākumus, būvspeciālista apdrošināšanas līgumu var slēgt darba devējs, kas nodarbina konkrēto būvspeciālistu.
5. Šo noteikumu 3., 4. un 5.punktā minēto būvspeciālistu apdrošināšanas līgumā tiek apdrošināta atbildība par zaudējumiem, ko izraisa atbildīgais būvspeciālists un visi darba izpildē iesaistītie būvspeciālisti.
6. Būvspeciālista apdrošināšanas līgums tiek slēgts, ievērojot likumā „Par apdrošināšanas līgumu” noteikto apdrošināšanas līguma maksimālo ilgumu.
7. Pēc būvspeciālista apdrošināšanas līguma noslēgšanas apdrošinātājs pēc pieprasījuma kopā ar apdrošināšanas polisi apdrošinājuma ņēmējam izsniedz izziņu - apdrošināšanas aizsardzības esamību uz konkrēto objektu apliecinošu dokumentu, ja apdrošināšanas līgums noslēgts uz noteiktu termiņu, kas paredzēta iesniegšanai būvatļaujas izdevējam.

# 2.2. Apdrošināšanas līguma galvenie nosacījumi

1. Noslēdzot būvspeciālista apdrošināšanas līgumu par konkrētu objektu trešās grupas būvēm, apdrošināšanas līguma minimālais atbildības limits ir:
	1. būvdarbu un apvienoto būvdarbu un projektēšanas līgumu gadījumā - 10 procenti no konkrētā objekta kopējām būvizmaksām, bet ne mazāks par 150000 euro;
	2. būvdarbu vadītājiem, kas nav atbildīgie būvdarbu vadītāji konkrētajā objektā – 10 procenti no veicamo būvdarbu izmaksām;
	3. projektēšanai un ar to saistītājiem pakalpojumiem – 100 procenti no līguma summas par projektēšanas un ar to saistīto pakalpojumu veikšanu, bet jaunbūvēm ne mazāks par 150000 euro.
2. Noslēdzot būvspeciālista apdrošināšanas līgumu par konkrētu objektu pirmās un otrās grupas būvēm, minimālais atbildības limits ir:
	1. būvdarbu un apvienoto būvdarbu un projektēšanas līgumu gadījumā - 10 procenti no konkrētā objekta kopējām būvizmaksām, bet ne mazāks par 15000 euro;
	2. būvdarbu vadītājiem, kas nav atbildīgie būvdarbu vadītāji konkrētajā objektā – 10 procenti no veicamo būvdarbu izmaksām;
	3. projektēšanai un ar to saistītājiem pakalpojumiem – 100 procenti no līguma summas par projektēšanas un ar to saistīto pakalpojumu veikšanu.
3. Noslēdzot būvspeciālista apdrošināšanas līgumu uz noteiktu laiku, minimālais atbildības limits tiek noteikts atbilstoši šo noteikumu 9. vai 10.punktā noteiktajam, kā arī ievērojot šo noteikumu 44.punktā minēto nosacījumu.
4. Videi nodarīto zaudējumu atbildības apakšlimits ir 25 procenti no kopējā atbildības limita.
5. Pēc apdrošināšanas atlīdzības izmaksas būvspeciālists var turpināt pildīt savus pienākumus tikai gadījumā, ja ir atjaunojis būvspeciālista apdrošināšanas līguma atbildības limitu iepriekšējā apmērā. Būvspeciālistam ir pienākums trīs darba dienu laikā informēt būvniecības ierosinātāju par apdrošināšanas atlīdzības izmaksas faktu.
6. Būvspeciālista pašrisks nedrīkst pārsniegt 20 procentus no atbildības limita.

# 2.3. Apdrošināšanas līgumā paredzētie atlīdzināmie zaudējumi

1. Būvspeciālista apdrošināšanas līgumā paredz, ka apdrošinātājs sedz citiem būvniecības dalībniekiem un trešajām personām tos zaudējumus, kurus būvspeciālists nodarījis ar savu darbību vai bezdarbību:
	1. trešās personas vai cita būvniecības dalībnieka mantas bojājuma gadījumā atlīdzināšanas izdevumus mantas atjaunošanai tādā stāvoklī, kādā tā bija tieši pirms apdrošināšanas gadījuma;
	2. trešās personas vai cita būvniecības dalībnieka mantas bojāejas gadījumā (ja tā vairs nav atjaunojama vai arī tās atjaunošanas izmaksas ir lielākas par 75 procentiem no mantas faktiskās vērtības tieši pirms apdrošināšanas gadījuma) atlīdzināšanas izdevumus mantas faktiskās vērtības apjomā, kāda tai bija tieši pirms apdrošināšanas gadījuma.
	3. tiešos zaudējumus, kas radušies būvspeciālista vainas rezultātā un saistīti ar jau uzcelta objekta (vai tā daļas) pārbūvi;
	4. izdevumus par kaitējumu videi – piesārņojumu, ko radījusi apdrošinātā nejauša kļūme vai nolaidība, kas izraisījusi zemes, augsnes, atmosfēras vai jebkuras ūdenstilpes vai gruntsūdeņu piesārņojumu, kā arī mežaudžu bojājumu. Kaitējums videi tiek atlīdzināts, ja tas nav balstīts uz lēnu, pakāpenisku iedarbību vai atkārtotu darbību vai bezdarbību, vai kā citādi atkārtotiem notikumiem. Risks par kaitējumu videi neattiecas uz būvprojekta vadītāju.
	5. izdevumus par trešās personas vai cita būvniecības dalībnieka (fiziskās personas) dzīvībai vai veselībai nodarīto kaitējumu:
		1. izdevumus, kas saistīti ar trešās personas vai cita būvniecības dalībnieka ārstniecību (par trešās personas vai cita būvniecības dalībnieka nogādāšanu, ievietošanu un uzturēšanu ārstniecības iestādē, par diagnostiku, ārstēšanu un rehabilitāciju, par personas kopšanu, par ārstniecības līdzekļu un ārstnieciskā uztura iegādi, par ārstēšanos mājas apstākļos, ieskaitot ceļa izdevumus, kas radušies, apmeklējot ārstniecības iestādi), kā arī protezēšanu, endoprotezēšanu un tehnisko palīglīdzekļu iegādi vai nomu;
		2. izdevumus, kas saistīti ar trešās personas vai cita būvniecības dalībnieka pārejošu darbnespēju (tai skaitā nesaņemtos ienākumus par ārstniecības personas apliecināto darbnespējas laiku - naudas summu, ko veido darba likumdošanu regulējošajos normatīvajos aktos noteiktajā kārtībā aprēķināta trešās personas vai cita būvniecības dalībnieka vidējā izpeļņa par ārstniecības personas apliecināto darbnespējas laiku, no kuras atskaitīti pēc veselības kaitējuma nodarīšanas trešajai personai vai citam būvniecības dalībniekam normatīvajos aktos noteiktajā kārtībā piešķirtie pabalsti un kompensācijas);
		3. izdevumus, kas saistīti ar trešās personas vai cita būvniecības dalībnieka darbspējas zaudējumu (tai skaitā ienākumu starpība, ko nosaka, no šo noteikumu 15.5.2.apakšpunktā noteiktajā kārtībā aprēķinātajiem nesaņemtajiem ienākumiem atskaitot saņemtos darba ienākumus (ja tādi ir) un no valsts sociālās apdrošināšanas budžeta piešķirtās pensijas vai no valsts un pašvaldību budžeta saņemtos pabalstus);
		4. izdevumus, kas saistīti ar trešās personas vai cita būvniecības dalībnieka nāvi (tai skaitā apgādājamiem nodarītos zaudējumus par nesaņemto ienākumu daļu, kura pienākas katram apgādājamam, trešajai personai vai citam būvniecības dalībniekam dzīvam esot, un no kura atskaita apgādājamam piešķirtās apgādnieka zaudējuma pensijas apmēru). Par apgādājamajiem tiek uzskatīti:
			1. trešās personas vai cita būvniecības dalībnieka bērni, arī adoptētie, līdz pilngadības sasniegšanai vai kamēr viņi mācās vidējās izglītības iestādē, vai ir augstākās izglītības iestādes pilna laika studenti, bet ne ilgāk kā līdz 24 gadu vecumam, kā arī neatkarīgi no vecuma, ja viņi pirms pilngadības sasniegšanas ir kļuvuši par invalīdiem;
			2. trešās personas vai cita būvniecības dalībnieka brāļi, māsas un mazbērni, ja viņi ir jaunāki par 18 gadiem un viņiem nav citu darbspējīgu apgādnieku vai kamēr viņi mācās vidējās izglītības iestādē, vai ir augstākās izglītības iestādes pilna laika studenti, bet ne ilgāk kā līdz 24 gadu vecumam, kā arī neatkarīgi no vecuma, ja viņiem nav citu darbspējīgu apgādnieku un viņi pirms pilngadības sasniegšanas kļuvuši par invalīdiem;
			3. trešās personas vai cita būvniecības dalībnieka darbnespējīga atraitne (atraitnis), darbnespējīgi vecāki vai vecvecāki līdz viņu darbspējas atjaunošanai, kā arī darbspējīga atraitne (atraitnis), ja ģimenē ir bērni līdz astoņiem gadiem vai bērns invalīds;
			4. citi trešās personas vai cita būvniecības dalībnieka apgādībā bijušie ģimenes locekļi, kuri par tādiem uzskatāmi saskaņā ar likumu "Par valsts pensijām";
		5. izdevumus, kas saistīti ar trešās personas vai cita būvniecības dalībnieka apbedīšanu. Apdrošināšanas līgumā nosaka, ka atlīdzināti tiek faktiski iztērētie un ar dokumentiem pierādītie saprātīgie izdevumi. Tiesības saņemt zaudējumu atlīdzību par trešās personas vai cita būvniecības dalībnieka apbedīšanu ir fiziskajai personai, kura uzņēmusies apbedīšanu un ir uzrādījusi miršanas apliecības oriģinālu, kā arī iesniegusi dokumentus, kas apliecina apbedīšanas faktu;

# 2.4. Apdrošināšanas gadījuma pieteikšanas kārtība un lēmums par apdrošināšanas atlīdzību

1. Persona, kura pretendē uz apdrošināšanas atlīdzību (trešās personas vai citi būvniecības dalībnieki ), nekavējoties, tiklīdz tas iespējams, rakstiski informē apdrošinātāju par būvspeciālista darbības vai bezdarbības rezultātā radītajiem zaudējumiem vai nodarīto kaitējumu.
2. Būvspeciālists, iestājoties apdrošināšanas gadījumam:
	1. nekavējoties, tiklīdz tas iespējams, rakstiski paziņo apdrošinātājam par jebkuru pret būvspeciālistu vērsto pretenziju vai tiesā iesniegto prasību par trešās personas vai cita būvniecības dalībnieka dzīvībai un veselībai nodarīto kaitējumu vai nodarīto zaudējumu trešās personas vai cita būvniecības dalībnieka mantai;
	2. nekavējoties, tiklīdz tas iespējams, rakstiski paziņo apdrošinātājam par notikumiem, kas varētu būt potenciāls cēlonis pretenzijas vai prasības izvirzīšanai pret apdrošināto par zaudējumiem, kuru atlīdzināšanu paredz noslēgtais būvspeciālista apdrošināšanas līgums;
3. Persona, kura pretendē uz apdrošināšanas atlīdzību (trešās personas vai citi būvniecības dalībnieki), iesniedz apdrošinātājam aizpildītu apdrošināšanas gadījuma pieteikumu - paziņojumu par zaudējumiem, kurā pēc iespējas pilnīgāk ir aprakstīts iespējamais vai jau notikušais apdrošināšanas gadījums. Tam pievieno:
	1. dokumentus, kas apliecina apdrošinātā vainu zaudējumu izraisīšanā (ja tādi ir). Par šādiem dokumentiem tiek uzskatīti:
		1. izmeklēšanas, tiesu iestāžu vai citu kompetentu institūciju nolēmums, ar kuru apdrošinātais ir atzīts par vainīgu zaudējumu nodarīšanā trešajai personai vai citam būvniecības dalībniekam;
		2. citi dokumenti, kurus pieprasa apdrošinātājs.
4. Trešā persona vai cits būvniecības dalībnieks vai trešās personas vai cita būvniecības dalībnieka (fiziskās personas) nāves gadījumā tās tiesību un saistību pārņēmējs apdrošinātājam iesniedz iesniegumu apdrošināšanas atlīdzības saņemšanai. Iesniegumam pievieno:
	1. Veselības inspekcijas atzinumu vai ārstu asociācijas medicīnisko atzinumu, vai ārstniecības iestādes atzinumu par:
		1. trešās personas vai cita būvniecības dalībnieka (fiziskās personas) dzīvībai un veselībai nodarītā kaitējuma raksturu un smagumu;
		2. trešās personas vai cita būvniecības dalībnieka (fiziskās personas) nāves iemeslu;
	2. dokumentus (ja tādi ir), kas apliecina zaudējumus un to apmēru;
	3. izmeklēšanas vai tiesu iestāžu dokumentus par negadījumu (ja tādi ir);
	4. administratīvo aktu vai protokolu par būvniecības noteikumu pārkāpumu (ja tāds ir);
	5. tiesas lēmumu vai spriedumu par zaudējumu atlīdzināšanu trešajai personai vai citam būvniecības dalībniekam, ja trešā persona vai cits būvniecības dalībnieks iesniedzis prasību par zaudējumu atlīdzināšanu un tā izskatīta tiesā;
	6. citus dokumentus, kas attiecas uz apdrošināšanas gadījumu.
5. Mēneša laikā no dienas, kad saņemti visi 18. un 19. punktā norādītie dokumenti, kas nepieciešami zaudējuma cēloņa, zaudējumu apmēra un trešās personas vai cita būvniecības dalībnieka tiesību saņemt apdrošināšanas atlīdzību noskaidrošanai, apdrošinātājs pieņem lēmumu par apdrošināšanas atlīdzības izmaksu vai atteikumu izmaksāt apdrošināšanas atlīdzību. Atbilstoši likuma „Par apdrošināšanas līgumu” prasībām apdrošinātājs par pieņemto lēmumu informē apdrošināšanas gadījuma iesnieguma iesniedzēju un pieteikuma - paziņojuma par zaudējumiem – iesniedzēju un pozitīva lēmuma gadījumā izmaksā apdrošināšanas atlīdzību .
6. Apdrošināšanas atlīdzību par trešās personas vai cita būvniecības dalībnieka (fiziskās personas) darbspējas zaudējumu, kā arī apdrošināšanas atlīdzību par trešās personas vai cita būvniecības dalībnieka nāvi izmaksā ne retāk kā reizi mēnesī, kamēr saglabājas trešās personas vai cita būvniecības dalībnieka darbspēju zaudējums vai kamēr apgādājamam saglabājas apgādājamā statuss.

# 3. Būvdarbu veicēja civiltiesiskās atbildības apdrošināšana

# 3.1. Apdrošināšanas līguma noslēgšana

1. Ja būvdarbu veikšanai nepieciešama būvatļauja vai ēkas vienkāršotās fasādes atjaunošanas apliecinājuma karte, būvdarbu veicējs nedrīkst veikt būvdarbus bez tā civiltiesiskās atbildības apdrošināšanas. Būvdarbu veicējs civiltiesiskās atbildības obligātās apdrošināšanas līgumu (turpmāk – būvdarbu veicēja apdrošināšanas līgums) slēdz uz atzīmes izdarīšanas brīdi par būvdarbu uzsākšanas nosacījumu izpildi vai pirms ēkas vienkāršotās fasādes atjaunošanas apliecinājuma kartes iesniegšanas būvvaldē būvdarbu uzsākšanai.
2. Gadījumā, ja būvdarbus vienā būvobjektā veic divi un vairāk būvdarbu veicēji, šo noteikumu 22.punktā minētais nosacījums par civiltiesiskās atbildības apdrošināšanu attiecas uz galveno būvdarbu veicēju. Tiek apdrošināta atbildība par zaudējumiem, ko izraisa galvenais būvdarbu veicējs un piesaistītie apakšuzņēmēji.
3. Pēc būvdarbu veicēja apdrošināšanas līguma noslēgšanas apdrošinātājs pēc pieprasījuma kopā ar apdrošināšanas polisi apdrošinājuma ņēmējam izsniedz izziņu, ja apdrošināšanas līgums noslēgts uz gadu, kas paredzēta būvatļaujas izsniedzējam atzīmes izdarīšanai par būvdarbu uzsākšanas nosacījumu izpildi vai fasādes vienkāršotas atjaunošanas apliecinājuma kartes iesniegšanai būvdarbu uzsākšanai.

# 3.2. Apdrošināšanas līguma galvenie nosacījumi

1. Noslēdzot būvdarbu veicēja apdrošināšanas līgumu par konkrētu būvobjektu, līguma minimālais termiņš ietver būvdarbu periodu un garantijas periodu pēc būves pieņemšanas ekspluatācijā un līgums tiek slēgts, ievērojot likumā „Par apdrošināšanas līgumu” noteikto apdrošināšanas līguma maksimālo ilgumu. Pēc apdrošināšanas līguma termiņa beigām būvdarbu veicējs atkārtoti nodrošina būvdarbu veicēja apdrošināšanas līguma slēgšanu, lai nodrošinātu līguma minimālo termiņu. Maksimālais garantijas perioda apdrošināšanas termiņš ir pieci gadi.
2. Būvdarbu veicējs nodrošina, ka visā būvdarbu veicēja apdrošināšanas līguma darbības termiņā spēkā ir šo noteikumu 3.4. apakšnodaļā noteiktās personas tiesības uz apdrošināšanas gadījuma pieteikumu.
3. Noslēdzot būvdarbu veicēja apdrošināšanas līgumu par konkrētu būvobjektu trešās grupas būvēm, minimālais atbildības limits ir 10 procenti no līgumā noteiktās summas vai no to līgumu kopējās summas, kas noslēgti starp būvkomersantu un būvniecības ierosinātāju par būvniecības darbiem konkrētajā būvobjektā, bet ne mazāks kā 150000 euro.
4. Noslēdzot būvdarbu veicēja apdrošināšanas līgumu par konkrētu būvobjektu otrās grupas būvēm, minimālais atbildības limits ir 10 procenti no līgumā noteiktās summas vai no to līgumu kopējās summas, kas noslēgti starp būvkomersantu un būvniecības ierosinātāju par būvniecības darbiem konkrētajā būvobjektā, bet ne mazāks kā 15000 euro.
5. Noslēdzot būvdarbu veicēja apdrošināšanas līgumu uz gadu, minimālais atbildības limits tiek noteikts atbilstoši šo noteikumu 27. vai 28.punktā noteiktajam un prognozi par būvdarbu veicēja finanšu apgrozījumu apdrošināšanas periodā.
6. Pēc būves pieņemšanas ekspluatācijā šo noteikumu 27. vai 28.punktā noteiktais minimālais apdrošināšanas limits tiek samazināts par piecdesmit procentiem.
7. Noslēdzot būvētāja būvdarbu veicēja apdrošināšanas līgumu, minimālais atbildības limits līdz būves pieņemšanai ekspluatācijā ir 7500 euro.
8. Pēc apdrošināšanas atlīdzības izmaksas trešajai personai būvdarbu veicēja pienākums ir nekavējoties atjaunot civiltiesiskās atbildības obligātās apdrošināšanas minimālās atbildības limitu un trīs darba dienu laikā no civiltiesiskās atbildības obligātās apdrošināšanas minimālās atbildības limita atjaunošanas dienas informēt būvatļaujas izsniedzēju.
9. Būvdarbu veicēja pašrisks nedrīkst pārsniegt 20 procentus no atbildības limita.

# 3.3. Apdrošināšanas līgumā paredzētie atlīdzināmie zaudējumi

1. Būvdarbu veicēja apdrošināšanas līgumā paredz, ka apdrošinātājs sedz trešajām personām tos zaudējumus, kurus būvdarbu veicējs nodarījis ar savu darbību vai bezdarbību:
	1. mantas bojājuma gadījumā atlīdzināšanas izdevumus mantas atjaunošanai tādā stāvoklī, kādā tā bija tieši pirms apdrošināšanas gadījuma;
	2. mantas bojāejas gadījumā (ja tā vairs nav atjaunojama vai arī tās atjaunošanas izmaksas ir lielākas par 75 procentiem no mantas faktiskās vērtības tieši pirms apdrošināšanas gadījuma) atlīdzināšanas izdevumus mantas faktiskās vērtības apjomā, kāda tai bija tieši pirms apdrošināšanas gadījuma.
	3. izdevumus par trešās personas (fiziskās personas) dzīvībai vai veselībai nodarīto kaitējumu:
		1. izdevumus, kas saistīti ar trešās personas ārstniecību (par trešās personas nogādāšanu, ievietošanu un uzturēšanu ārstniecības iestādē, par diagnostiku, ārstēšanu un rehabilitāciju, par personas kopšanu, par ārstniecības līdzekļu un ārstnieciskā uztura iegādi, par ārstēšanos mājas apstākļos, ieskaitot ceļa izdevumus, kas radušies, apmeklējot ārstniecības iestādi), kā arī protezēšanu, endoprotezēšanu un tehnisko palīglīdzekļu iegādi vai nomu;
		2. izdevumus, kas saistīti ar trešās personas pārejošu darbnespēju (tai skaitā nesaņemtos ienākumus par ārstniecības personas apliecināto darbnespējas laiku - naudas summu, ko veido darba likumdošanu regulējošajos normatīvajos aktos noteiktajā kārtībā aprēķināta trešās personas vidējā izpeļņa par ārstniecības personas apliecināto darbnespējas laiku, no kuras atskaitīti pēc veselības kaitējuma nodarīšanas trešajai personai normatīvajos aktos noteiktajā kārtībā piešķirtie pabalsti un kompensācijas);
		3. izdevumus, kas saistīti ar trešās personas darbspējas zaudējumu (tai skaitā ienākumu starpība, ko nosaka, no šo noteikumu 34.3.2.apakšpunktā noteiktajā kārtībā aprēķinātajiem nesaņemtajiem ienākumiem atskaitot saņemtos darba ienākumus (ja tādi ir) un no valsts sociālās apdrošināšanas budžeta piešķirtās pensijas vai no valsts un pašvaldību budžeta saņemtos pabalstus);
		4. izdevumus, kas saistīti ar trešās personas nāvi (tai skaitā apgādājamiem nodarītos zaudējumus par nesaņemto ienākumu daļu, kura pienākas katram apgādājamam, trešajai personai dzīvai esot, un no kuras atskaita apgādājamam piešķirtās apgādnieka zaudējuma pensijas apmēru). Par apgādājamajiem tiek uzskatīti:
			1. trešās personas bērni, arī adoptētie, līdz pilngadības sasniegšanai vai kamēr viņi mācās vidējās izglītības iestādē, vai ir augstākās izglītības iestādes pilna laika studenti, bet ne ilgāk kā līdz 24 gadu vecumam, kā arī neatkarīgi no vecuma, ja viņi pirms pilngadības sasniegšanas ir kļuvuši par invalīdiem;
			2. trešās personas brāļi, māsas un mazbērni, ja viņi ir jaunāki par 18 gadiem un viņiem nav citu darbspējīgu apgādnieku vai kamēr viņi mācās vidējās izglītības iestādē, vai ir augstākās izglītības iestādes pilna laika studenti, bet ne ilgāk kā līdz 24 gadu vecumam, kā arī neatkarīgi no vecuma, ja viņiem nav citu darbspējīgu apgādnieku un viņi pirms pilngadības sasniegšanas kļuvuši par invalīdiem;
			3. trešās personas darbnespējīga atraitne (atraitnis), darbnespējīgi vecāki vai vecvecāki līdz viņu darbspējas atjaunošanai, kā arī darbspējīga atraitne (atraitnis), ja ģimenē ir bērni līdz astoņiem gadiem vai bērns invalīds;
			4. citi trešās personas apgādībā bijušie ģimenes locekļi, kuri par tādiem uzskatāmi saskaņā ar likumu "Par valsts pensijām";
		5. izdevumus, kas saistīti ar trešās personas apbedīšanu. Apdrošināšanas līgumā nosaka, ka atlīdzināti tiek faktiski iztērētie un ar dokumentiem pierādītie saprātīgie izdevumi. Tiesības saņemt zaudējumu atlīdzību par trešās personas apbedīšanu ir fiziskajai personai, kura uzņēmusies apbedīšanu un ir uzrādījusi miršanas apliecības oriģinālu, kā arī iesniegusi dokumentus, kas apliecina apbedīšanas faktu;

# 3.4. Apdrošināšanas gadījuma pieteikšanas kārtība un lēmums par apdrošināšanas atlīdzību

1. Persona, kura pretendē uz apdrošināšanas atlīdzību (trešās personas), nekavējoties, tiklīdz tas iespējams, rakstiski informē būvdarbu veicēju par tā darbības vai bezdarbības rezultātā radītajiem zaudējumiem vai nodarīto kaitējumu.
2. Būvdarbu veicējs, iestājoties apdrošināšanas gadījumam:
	1. nekavējoties, tiklīdz tas iespējams, rakstiski paziņo apdrošinātājam par jebkuru pret būvdarbu veicēju vērsto pretenziju vai tiesā iesniegto prasību par trešās personas dzīvībai un veselībai nodarīto kaitējumu vai nodarīto zaudējumu trešās personas mantai;
	2. nekavējoties, tiklīdz tas iespējams, rakstiski paziņo apdrošinātājam par notikumiem, kas varētu būt potenciāls cēlonis pretenzijas vai prasības izvirzīšanai pret apdrošināto par zaudējumiem, kuru atlīdzināšanu paredz noslēgtais būvdarbu veicēja apdrošināšanas līgums;
	3. rakstiski paziņo personai, kura pretendē uz apdrošināšanas atlīdzību, par nepieciešamību vērsties pie apdrošinātāja nodarīto zaudējumu novērtēšanai, kā arī rakstiski paziņo apdrošinātājam, ka trešā persona par to ir informēta;
	4. rakstiski informē būvniecības ierosinātāju, būves īpašnieku un būvatļaujas izsniedzēju.
3. Būvdarbu veicējs vai trešā personaiesniedz apdrošinātājam aizpildītu apdrošināšanas gadījuma pieteikumu - paziņojumu par zaudējumiem, kurā pēc iespējas pil­nīgāk ir aprakstīts iespējamais vai jau notikušais apdrošināšanas gadījums. Tam pievieno:
	1. apdrošināšanas polises kopiju;
	2. dokumentus, kas apliecina apdrošinātā vainu zaudējumu izraisīšanā (ja tādi ir). Par šādiem dokumentiem tiek uzskatīti:
		1. izmeklēšanas, tiesu iestāžu vai citu kompetentu institūciju nolēmums, ar kuru apdrošinātais ir atzīts par vainīgu zaudējumu nodarīšanā trešajai personai;
		2. citi dokumenti, kurus pieprasa apdrošinātājs.
4. Būvdarbu veicējs iesniedz apdrošinātājam arī šo noteikumu 39.punktā minētos dokumentus, ja trešā persona tos iesniegusi būvdarbu veicējam.
5. Trešā persona vai trešās personas (fiziskās personas) nāves gadījumā tās tiesību un saistību pārņēmējs apdrošinātājam iesniedz iesniegumu apdrošināšanas atlīdzības saņemšanai. Iesniegumam pievieno:
	1. Veselības inspekcijas atzinumu vai Ārstu asociācijas medicīnisko atzinumu, vai ārstniecības iestādes atzinumu par:
		1. trešās personas (fiziskās personas) dzīvībai un veselībai nodarītā kaitējuma raksturu un smagumu;
		2. trešās personas (fiziskās personas) nāves iemeslu;
	2. dokumentus (ja tādi ir), kas apliecina zaudējumus un to apmēru;
	3. izmeklēšanas vai tiesu iestāžu dokumentus par negadījumu (ja tādi ir);
	4. administratīvo aktu vai protokolu par būvniecības noteikumu pārkāpumu (ja tāds ir);
	5. tiesas lēmumu vai spriedumu par zaudējumu atlīdzināšanu trešajai personai, ja trešā persona iesniegusi prasību par zaudējumu atlīdzināšanu un tā izskatīta tiesā;
	6. citus dokumentus, kas attiecas uz apdrošināšanas gadījumu.
6. Mēneša laikā no dienas, kad saņemti visi šo noteikumu 37., 38. un 39. punktā noteiktie dokumenti, kas nepieciešami zaudējuma cēloņa, zaudējumu apmēra un trešās personas tiesību saņemt apdrošināšanas atlīdzību noskaidrošanai, apdrošinātājs pieņem lēmumu par apdrošināšanas atlīdzības izmaksu vai atteikumu izmaksāt apdrošināšanas atlīdzību. Atbilstoši likuma „Par apdrošināšanas līgumu” prasībām apdrošinātājs par pieņemto lēmumu informē apdrošināšanas gadījuma iesnieguma iesniedzēju un pieteikuma - paziņojuma par zaudējumiem – iesniedzēju un pozitīva lēmuma gadījumā izmaksā apdrošināšanas atlīdzību .
7. Apdrošināšanas atlīdzību par trešās personas (fiziskās personas) darbspējas zaudējumu, kā arī apdrošināšanas atlīdzību par trešās personas nāvi izmaksā ne retāk kā reizi mēnesī, kamēr saglabājas trešās personas darbspēju zaudējums vai kamēr apgādājamam saglabājas apgādājamā statuss.

# 4. Civiltiesiskās atbildības obligātās apdrošināšanas uzraudzība

1. Būvniecības ierosinātājam ir tiesības pieprasīt, bet būvspeciālistam ir pienākums iesniegt būvspeciālista apdrošināšanas polises kopiju, kā arī izziņu, ja apdrošināšanas līgums noslēgts uz noteiktu termiņu.
2. Būvspeciālista, kas veic atbildīgā būvdarbu vadītāja pienākumus, apdrošināšanas līguma esību pēc būvdarbu uzsākšanas objektā kontrolē būvdarbu veicējs.
3. Būvdarbu veicējs kontrolē, ka atbildīgā būvdarbu vadītāja būvspeciālista apdrošināšanas līgums tiek grozīts gadījumā, ja paaugstinās būvprojekta kopējās būvzimaksas.
4. Būvdarbu veicējs pēc būvinspektora pieprasījuma nekavējoties uzrāda apdrošināšanas polisi vai apdrošinātāja izsniegto apdrošināšanas polises kopiju, kā arī izziņu, ja apdrošināšanas līgums noslēgts uz gadu.
5. Būvkomersants izsniedz būvniecības ierosinātājam civiltiesiskās atbildības apdrošināšanas polises kopiju un apliecinājumu par prēmijas apmaksu iesniegšanai būvatļaujas izdevējam.
6. Būvkomersants izsniedz būvniecības ierosinātājam iesniegšanai būvatļaujas izdevējam izziņu, ja apdrošināšanas līgums noslēgts uz gadu.
7. Būvniecības ierosinātājs būvatļaujas projektēšanas nosacījumu izpildes laikā iesniedz būvatļaujas izdevējam apdrošinātāja izsniegtās būvspeciālistu, kas veic būvprojekta vadītāja un būvprojekta ekspertīzes vadītāja pienākumus, profesionālās civiltiesiskās atbildības obligātās apdrošināšanas polises kopijas un apliecinājumu par prēmijas apmaksu.
8. Būvniecības ierosinātājs pirms būvdarbu uzsākšanas iesniedz būvatļaujas izdevējam apdrošinātāja izsniegtās būvspeciālistu, kas veic atbildīgā būvdarbu vadītāja, atbildīgā būvuzrauga vai atbildīgā autoruzrauga pienākumus, profesionālās civiltiesiskās atbildības obligātās apdrošināšanas polises kopijas un apliecinājumu par prēmijas apmaksu.

# 5. Noslēguma jautājumi

1. Personām, uz kurām attiecas šie noteikumi un kuras ir uzsākušas būvniecības pakalpojumu izpildi līdz šo noteikumu spēkā stāšanos datumam, nodrošina grozījumu veikšanu noslēgtajos apdrošināšanas līgumos vai slēdz apdrošināšanas līgumus sešu mēnešu laikā no šo noteikumu spēkā stāšanās dienas.
2. Noteikumi stājas spēkā 2014.gada 1.oktobrī.

Ministru prezidente L. Straujuma

Ekonomikas ministrs V. Dombrovskis

Iesniedzējs:

Ekonomikas ministrs V. Dombrovskis

Vīza:

Valsts sekretārs M.Lazdovskis

17.07.2014. 15:11

3359

J.Spiridonovs, 67013178

Jurijs.Spiridonovs@em.gov.lv

I.Oša, 67013031

Ilze.Osa@em.gov.lv

A.Mālnieks, 67013086

Andris.Malnieks@em.gov.lv